༥༦༤༽༄། ། ཟབ་པ་དང་རྒྱ་ཆེའི་ཆོས་ཀུན་རྫོབ་དོན་དམ་གཉིས་སུ་འདུ་བའི་གདམས་པ། ། ཡང་འདི་སྐད་བདག་གིས་ཐོས་པ་དུས་གཅིག་ན། ཟབ་པ་དང་རྒྱ་ཆེ་བའི་ཆོས་གང་ཡིན་ན་དོན་དམ་པ་དང་ཀུན་རྫོབ་སྟེ་བདེན་པ་གཉིས་སུ་འདུས། ཀུན་རྫོབ་རྟེན་ཅིང་འབྲེལ་བར་འབྱུང་བ་ལུགས་འབྱུང་ཡིན། དོན་དམ་པ་ལུགས་ལྡོག་གཤིས་བབས་ཡིན་ཏེ་དེ་ཡང་རང་གི་བསམ་པ་ཡིན། འདིའི་བཟང་ངན་གཅིག་ལས་གཞན་ཅི་ཡང་མེད་གསུངས། དེ་ཡང་མ་རིག་པ་མ་རྟོགས་པ་མ་གོ་བ་བྱ་བ་ཡིན་ཏེ། སེམས་མེད་པ་ལ་ཡོད་པར་འཁྲུལ་ནས་རིག་རིག་པོ་ཏུར་ཏུར་པོ་ང་མེད་པ་ལ་ངར་བཟུང་བ་དང་། བདག་མེད་པ་ལ་བདག་ཏུ་བཟུང་བ་དང་འདིའི་དབང་གིས་འདུ་བྱེད་ཀྱི་ལས་གསུམ་བསགས་ཏེ་རྣམ་པར་ཤེས་པའམ་སེམས་ཟེར་བ་ཡིན་ཏེ། དེས་ན་གཤིས་དུས་གསུམ་གྱི་སངས་རྒྱས་ཀྱིས་མ་གཟིགས་པ་དེ། མ་རིག་པ་རྣམ་པར་རྟོག་པར་སོང་བས་མ་རིག་པ་འདུ་བྱེད་དུ་སོང་། དེ་རྣམ་པར་ཤེས་པར་སོང་བ་མ་རིག་པ་དེ་མིང་དང་གཟུགས་སུ་སོང་། དེ་རྒ་ཤིའི་བར་དུ་སོང་བས་འཁོར་བའི་རྒྱ་མཚོར་འཁྱམས་པ་ཡིན་པས། རྣམ་རྟོག་མ་རིག་ཆེན་པོ་སྟེ། འཁོར་བའི་རྒྱ་མཚོར་ལྟུང་བྱེད་ཡིན་ཏེ་ལུགས་འབྱུང་། མི་རྟོག་ཏིང་འཛིན་ལ་གནས་ན། ། མཁའ་བཞིན་བྱེད་པ་མེད་པར་མངོན་ཏེ་ལུགས་ལས་ལྡོག་པ་ཡིན། ཡོན་བདག་པ་ཀུན་སེམས་ཉིད་ཕྱག་རྒྱ་ཆེན་པོར་བསྒོམ་དགོས་པས། སེམས་ལ་བལྟས་པས་སྐྱེ་བ་མེད་པ། འགག་པ་མེད་པ་གནས་པ་མེད་པར་བསྒོམ་དགོས་པས། དེ་བསྒོམས་པས་སྐྱེ་བ་མེད་པར་སོང་ནས་འཚང་རྒྱ་བ་ཡིན། དེ་ལྟ་བུའི་སེམས་སྐྱེ་བ་མེད་པ་དེ་རྟོགས་ན་སོ་སོར་ཐར་པའི་སྡོམ་པ། བྱང་ཆུབ་སེམས་པའི་བསླབ་པ། རིག་འཛིན་གྱི་དམ་ཚིག་མ་ཉམས་པ། མཚམས་མེད་པ་ལྔ་བྱས་པ་ཐམས་ཅད་སྐད་ཅིག་མ་ཅིག་ལ་འདག་པ་ཡིན། དེ་ལ་སྡིག་པ་ལེན་མཁན་མེད་སྡོམ་པ་དང་པོ་བླངས་པ་ཡང་མེད། བར་དུ་ཐོབ་པ་ཡང་མེད། མཐའ་མ་ཤོར་བ་ཡང་མེད་དེ་ལས་རང་རྒྱུད་པ། འདུ་བྱེད་ཀྱི་རྩ་བ་མ་རིག་པ་རིག་པའི་ཡེ་ཤེས་སུ་ཤར་བས། བླ་མ་རིན་པོ་ཆེའི་ཞལ་ནས་ཀྱང་། རྟོགས་མ་རྟོགས་གཉིས་ལས་མ་གཏོགས་པ། འབྲས་བུ་ལ་ཐོབ་མ་ཐོབ་གཉིས་མེད་གསུངས་པས། ཡུམ་ལས། བྱང་ཆུབ་སེམས་དཔས་དེ་བཞིན་ཉིད་འདི་རྗེས་སུ་རྟོགས། ། དེ་ཕྱིར་དེ་བཞིན་གཤེགས་ཞེས་སངས་རྒྱས་མཚན་གསོལ་ཏོ། ། ཞེས་པས་ཡོན་བདག་ཀུན། གཞུའི་ལུང་པ་གསེར་གྱིས་བཀང་ནས་ཕུལ་བ་ལས། སེམས་སྐྱེ་བ་མེད་པ་ནམ་མཁའི་དཀྱིལ་ལྟ་བུ་ཡིན་ཞེས། རྣ་བར་ལན་གཅིག་ཐོས་པ་བསོད་ནམས་ཆེ་བ་ཡིན་པས། ང་ལ་སངས་རྒྱས་ཀྱི་ལུང་ཡོད་གསུངས། ཟན་ཆང་རེ་རྙེད་ན་ཡང་དགེ་བཤེས་བྱེད་པ་ཀུན་ཡོན་བདག་འཆི་བའི་སར་བོས་ཙམ་ན་ངོ་ཚ་མ་ཁུར་ཅིགཁྱིམ་པ་ཡིན་ཀྱང་གཏན་ཁྲིམས་ལྔ་དང་། སྐྱབས་འགྲོ་ཁྱད་པར་ཅན་དང་། སེམས་བསྐྱེད་གཉིས་པོ་དང་དབང་བསྐུར་ཡང་དེ་ཙམ་ལ་ཐོབ་པ་ཡིན་པ་མཛོད་ཅིགམི་ལ་དབང་བསྐུར་བའི་དུས་མིན་ཟེར་བའི་བླ་མ་དེ་སྒོར་ཕུད་ཅིགདེ་ཡང་འཆི་ཁའི་སེམས་དེ་བྱམས་པར་སོང་ན་ལྷ་དགེ་བ་བཅུ་ཆ་མཉམ་པར་སོང་། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཐོབ་པར་འདོད་པའི་བསམ་པ་ཡོད་ན། ཞིང་ཁམས་རྣམ་པར་དག་པར་སྐྱེས་ནས་ལམ་སྦྱོང་། ཞེ་སྡང་གིས་དམྱལ་བ། འདོད་ཆགས་ཀྱིས་ཡི་དྭགས། གཏི་མུག་གིས་དུད་འགྲོར་སྐྱེ་བར་གདའ་བས། ཁྱེད་ཀྱིས་འཕོ་བ་ཡང་བླ་མ་རིན་པོ་ཆེའི་གདམས་པ་དེ་ཁོ་ན་བཞིན་དུ་བྱེད་དགོས་པ་ཡིན། བླ་མ་ཡང་ཅི་ཡིན་ཆ་མེད་བྲེ་བོ་ཞིག་བསྒོམས་པས་མི་འོང་སྟེ། སྟོན་པ་ཐུགས་རྗེ་ཆེན་པོ་འདིའི་བྲིས་སྐུ་བསྟན་ནས་དེ་བསྒོམ་དུ་འཇུག་དགོས་པ་ཡིན། ཡོན་བདག་དྲུག་ཆ་རྣམས་ཀྱིས་ང་བསྒོམ་དགོས་པ་ཡིན་ཏེ་བར་དོར་སངས་རྒྱ་བ་ཡིན། དེ་ཡང་དགེ་སློང་གིས་མི་ཚངས་པར་སྤྱོད་པ་དང་། སྲོག་བཅད་པ་གཉིས་ཀ་བྱུང་བ་སེམས་ཁོང་དུ་ཆུད་ན། ཁ་ནས་ཁྲག་བསྐྱུགས་པ་ལ་གཙུག་ལག་ཁང་དེ་ན་བྱང་ཆུབ་སེམས་དཔའ་ཐམས་ཅད་སྒྲོལ་བྱ་བས། དགེ་སློང་ཅི་བྱས་འདི་བྱས་དེ་ལ་ཐབས་ཡོད་ཅེས་རི་བྲག་ཅིག་ཏུ་ཁྲིད་ནས། དེ་བཞིན་གཤེགས་པ་མང་པོ་ཞིག་སྤྲུལ་ནས་འགྱོད་པ་བཤགས་ཏེ། དགེ་སློང་ཁྱོད་ཀྱི་རྨི་ལམ་ན་མི་ཚངས་པ་སྤྱད་དམ་མི་བསད་པ་ཡོད་དམ། དེ་བསད་པ་མེད་པ་བཞིན་དུ་འདིར་ཡང་བསད་པའམ་བསད་པར་བྱས་པ་གང་ཡང་མེད་དོ་ཞེས་པས། མི་སྐྱེ་བའི་ཆོས་ལ་བཟོད་པ་ཐོབ་སྟེ་ས་བརྒྱད་པར་བཤད་ཀྱང་རྒྱལ་པོ་གཟུགས་ཅན་སྙིང་པོ་བྱ་བ་དེ་བཞིན་གཤེགས་པའི་དགེ་བསྙེན་ཆེན་པོ་སྦྱིན་བདག་རྒྱལ་པོའི་ཁབ་དང་། བྱ་ཀ་ལན་ཏ་ཀ་འོད་མའི་ཚལ་ལ་སོགས་པར་དེ་བཞིན་གཤེགས་པ་ཉན་ཐོས་དང་བཅས་པ་ཐམས་ཅད་ཀྱི་སྦྱིན་བདགཐེག་པ་ཆེན་པོའི་ཆོས་ཐམས་ཅད་ཀྱི་ཡོན་གནས་ལ། ཁ་ཟས་ཀྱང་བསྙེན་བཀུར་བ་རྣམས་ཀྱི་ནང་ནས་མཆོག་ཏུ་གྱུར་པ། ཉན་ཐོས་ཀྱི་དབང་དུ་བྱས་ནས་དྲུག་ལ་གནས་པ་དེའི་སྲས་མོའི་ལྟོ་ན་ཡོད་པ་ནས། བྲམ་ཟེ་ལ་སོགས་ཀྱིས་ཕ་གསོད་པར་ལུང་བསྟན་པས། མ་སྐྱེས་པ་ནས་རྒྱལ་པོའི་འདི་དགྲར་གྱུར་པ་དེས། ཕ་དང་དགྲ་བཅོམ་ཡང་བསད། བདུད་སྡིག་ཏོ་ཅན་ལྷ་སྦྱིན་དང་གཉིས། སངས་རྒྱས་ཀྱི་ཞབས་ལ་སྐུ་མཚལ་ཡང་སྟོན། དེ་བཞིན་གཤེགས་པའི་དགེ་འདུན་ཡང་ཕྱེ་བས། ནང་འབྲུམ་བུ་མེ་དབལ་ནག་པོའི་ནད་ཀྱིས་ཟིན་ནས་མ་ག་དྷའི་ས་ཕྱོགས་རྣག་དྲིས་ཁྱབ་པ་དང་། ཁོ་མནར་མེད་དུ་འགྲོ་བསམ་གཟོད་ནས་འགྱོད་པ་ལ། སངས་རྒྱས་རྗེ་བཙུན་འཇམ་དཔལ་ལ་འགྱོད་པ་སོལ་ཅིགམ་སྐྱེས་དགྲ་ཁྱོད་ཀྱིས་མཚམས་མེད་པ་བྱེད་པའི་སེམས་དེ་ལ་ལྟོས་དང་། དེ་གང་ནས་ཀྱང་མ་སྐྱེས། གང་དུ་ཡང་མི་འགྲོ། གར་ཡང་མི་གནས་པ་དེ་ཡིན་ཏེ། སྐྱེ་འགག་ཐམས་ཅད་དང་བྲལ་བ་ཡིན་ཞེས་པས་ཁོས་བདེན་པ་མཐོང་གསུངས། མ་ལབ་སྒྲོན་གྱི་བུ་ཐོད་པ་དོན་གྲུབ་ཀྱིས་ར་ཁྲ་དགེ་འདུན་ཁང་པ་གཅིག་བུའི་རོ་ཚ་ཐར་བྱི་བོ་རོགས་པོ་ན་རེ། ང་དང་གཉིས་བརྒྱད་བཅུ་བསད་ཟེར། ཆུང་མ་བཙུན་མའི་གཟུགས་མ་བོར་བར་བླངས་པའི་སྡིག་ཅན་ལ། སྟེང་ཁང་བའི་ཆོས་སྐྱོང་རྒྱལ་པོ་ཞིག་ཡོད་པ་སྔགས་པ་མཐུ་བྱེད་མང་པོ་བཏང་བས། ཁོས་མ་སྐྱེ་མེད་ཀྱི་སྒོམ་ཞུས་ནས། མས་དང་པོ་གཅོད་རོགས་བྱས་པས། གཏོར་ཁུང་འོག་ཏུ་ཕྱིན་ནས་གཏོར་མ་ཟོས་པས། དེ་ནས་རྒྱལ་པོ་གཅིག་ལ་བསམ་ནས་ཐོད་པ་དོན་གྲུབ་ཀྱིས། ཅི་བྱེད་ཁོ་ལ་བབས་ཀྱི། ཁོས་སྟོང་པར་བསྒོམ་པར་འདུག་པ་ཁྱེད་ལ་བྱེད་དོ་ཟེར་སྐད། ནད་དང་གནོད་པ་དགྲ་བགེགས་ལ་སེམས་སྐྱེ་མེད་དུ་བསྒོམས་པས་ཆོག་པ་ཡིན་གྱི། སྡིག་པ་མི་དགེ་བ་ཡང་གནས་སྐབས་ཡིན། བདག་ལ་མཐར་སྨིན་པར་གྱུར་ཅིག་ཅེས་པས་བཟུང་བ་ཡང་མེད། རྩ་བ་མེད་པར་གོ་ཙམ་ན་ཐམས་ཅད་མེད་ནས་འགྲོ་བ་ཡིན་ཏེ། ངས་ཐོས་བསམ་མ་བྱས་པ་གསུང་རབ་བོད་དུ་འགྱུར་ཚད་ལས་ནི་བག་རྒྱ་ཆེ་སྟེང་མང་པོར་ཐོས་པས་ལུང་ཡོད་ཀྱི་གསུངས། ཡང་རྗེ་མར་པས་ཁ་སྨྲས་མེད་པར་སྡོད་མི་ཤེས་ཏེ། ཁྱིམ་པ་བུ་དགུ་ཆུང་མ་མང་པོ་ཡོད་པ་མཁར་དགུ་ཐོག་པ་ཡོད་པ་ཡིན་ཏེ། མེས་ཚོན་པོས་ཆོས་ཞུས་པས་མི་ཁོམ་ཕ་སྤུན་ལ་མཐུ་བྱེད། ལོ་གསུམ་ན་འོང་ཟླ་བ་དྲུག་མཚམས་གཅོད་གསུངས་པ་ལ། ངས་མཐུ་བྱ་ཡི་ཟླ་བ་བཞི་བཅད་པས་ལོ་གཅིག་ན་འོང་ཞེས་མཐུ་བྱས་པས། ཕ་བུ་སྤུན་འབྲུམ་པས་ཤི་ནས་རྟ་རྒྱུགས་སོ། ། དེ་ནས་མེས་ལ་རིམ་ལྔ་སྟན་ཐོག་གཅིག་ཏུ་སྒོམ་པར་བཤད་དོ། ། དེ་ང་ལ་ཡོད་ཁྱེད་འདོད་ན་བཤད་གསུངས། རྗེ་བཙུན་དེ་སངས་རྒྱས་ཀྱང་ཡིན་གྲུབ་ཐོབ་ཀྱང་ཡིན། བྱང་ཆུབ་སེམས་དཔའ་ཡང་ཡིན་གསུངས། དེས་ན་ཁྱིམ་པ་དང་རལ་པ་ཡོད་པས་ཅང་མི་ཏོ། འཇམ་དབྱངས་ཀྱང་། རལ་པ་མུན་ཛ་ཅོད་པན་ཐོགས། ། གདོང་ལྔ་གཙུག་ཕུད་ལྔ་དང་ལྡན། ། ཟེར་བ། དགེ་སློང་ཀྱང་སྦྲུལ་དུ་སྐྱེས་པ་དང་མནར་མེད་དུ་སྐྱེས་པ་གདའ་བ་གསུངས། ། ། །